На основу члана 41. став 10. Пословника Владе („Службени гласник РС”, бр. , 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), Министарство финансија објављује

**ИЗВЕШТАЈ**

 **О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О ИЗМЕНАМА И ДОПУНАМА ЗАКОНА О НАКНАДАМА ЗА КОРИШЋЕЊЕ ЈАВНИХ ДОБАРА**

Одбор за привреду и финансије је на седници одржаној дана 5. априла 2023. године, Закључком 05 Број: 011-2990/2023 одобрио спровођење јавне расправе о Нацрту закона о изменама и допунама Закона о накнадама за коришћење јавних добара (у даљем тексту: Нацрт закона) и одредио Програм јавне расправе.

Јавна расправа о Нацрту закона спроведена је у периоду од. 10. априла до 3. маja 2023. gодине.

 Програм јавне расправе са прилозима утврђеним Пословником Владе, објављен је на интернет страници Министарства финансија <https://mfin.gov.rs/propisi/javne> rasprave/ и на Порталу „еКонсултације”, са позивом свим заинтересованим странама да у току трајања јавне расправе доставе своје коментаре, предлоге и сугестије за унапређење текста Нацрта закона, путем електронске поште на адресу: fiskalni.sektor@mfin.gov.rs или писаним путем на адресу: Министарство финансија, Сектор за фискални систем, Кнеза Милоша 20, 11000 Београд, са назнаком „Јавна расправа – накнаде за коришћење јавних добара.”

Јавна расправа реализована је у потпуности у складу са усвојеним Програмом јавне расправе.

Текст Нацрта закона представљен је и на јавној расправи коју је Министарство финансија одржало 21. априла 2023. године у Новом Саду и 26. априла 2023. године у Београду. Учесници на јавној расправи били су: представници министарстава, градских и општинских органа, представници правних лица, представници невладиног сектора, стручна јавност и друга заинтересована лица.

 Учесници у јавној расправи су узели активно учешће и изнели своје предлоге, питања и коментаре на текст Нацрта закона, а изнети коментари били су у правцу појашњења појединачних решења садржаних у Нацрту закона.

Примедбе и сугестије које су пристигле током јавне расправе размотрене су у сарадњи са надлежним органима, након чега је одлучено које су примедбе и сугестије основане и доприносе унапређењу Нацрта закона, односно омогућавају отклањање проблема који су уочени у пракси.

Највеће интересовање учесника у јавној расправи односило се на измене и допуне накнаде за коришћење јавних површина, накнаде за коришћење заштићених подручја и накнаде за заштиту и унапређивање животне средине.

Највећи број пристиглих примедаба у вези са накнадом за коришћење јавне површине односио се на одредабе којима је уређено коришћење површине и објекта за оглашавање за сопствене потребе и за потребе других лица којим се врши непосредни утицај на расположивост, квалитет или неку другу особину јавне површине (примедбу је у истоветном тексту доставило 19 правних лица која се баве оглашавањем), за које је предложено брисање. Одредбама Нацрта Закона појашњава се утицај површине и објекта за оглашавање изван јавне површине на расположивост, квалитет или неку другу особину јавне површине и уређује умањење висине накнаде за 50% у односу на оглашавање на јавним површинама. Такође, истакнуто је да је недовољно јасно дефинисан утицај површине и објекта за оглашавање изван јавне површине на јавну површину, као и да је потребно размотрити законом предложено умањење за коришћење површине изван јавне површине за оглашавање јер је мање од неких олакшица које су за оглашавање на јавној површини прописале својим актима јединице локалне самоуправе. Примедбе нису усвојене из разлога што без обзира што се постављање огласних средстава врши на површинама које нису јавне, ради се о површинама које су у потпуности отворене јавности (нису ограничене на одређену скупину људи) тако да постављена рекламна средства постижу исти ефекат као и она која су постављена на јавној површини. Поред наведеног, истичемо да постављање огласних средстава на приватним површинама утиче на расположивост јавне површине (према техничким прописима се не може поставити огласно средство и на јавној површини), изглед јавне површине (прописи из области урбанизма), сигурност пешака и саобраћаја, о чему одлучује надлежни орган издавањем одобрења. Сматрамо да примедбе нису оправдане ни у погледу уређеног умањења висине накнаде за 50% јер се прописано умањење примењује на висину накнаде за оглашавање на јавним површинама која је уређена актом јединице локалне самоуправе.

У вези накнаде за заштиту и унапређивање животне средине стављене су примедбе на брисање количине загађења као критеријума за утврђивање накнаде. Такође је предложено да предметну накнаду треба интегрисати у накнаду за емисије SO2, NO2, прашкасте материје, произведени или одложени отпад. Наведене примедбе нису прихваћене из разлога што предложени начин интеграције у знатној мери мења обвезнике накнаде и износе које би обвезници имали за плаћање. Такође предложеном интеграцијом би се увели нови обвезници накнаде, што би за те обвезнике представљало додатно оптерећење, посебно за сектор пољопривреде.

Такође, предложено је прописивање ослобођења од накнаде за заштиту и унапређивање животне средине за обвезнике који плаћају накнаде за загађивање животне средине (емисије SO2, NO2, прашкасте материје, произведени или одложени отпад). Наведена сугестија није прихваћена из разлога што се ради о различитим накнадама које имају и различите критеријуме за утврђивање (степен негативног утицаја на животну средину, а друга количину загађења), једном би требало да се врши подстицање унапређења животне средине, а друга да се плаћа услед извршеног загађења животне средине.

Поред наведеног дате су сугестије да је потребно извршити другачију расподелу прихода остварених по основу накнада за коришћење вода (да се повећа учешће прихода јединице локалне самоуправе у случају коришћења воде за производњу електричне енергије за продају или за сопствене потребе, односно у случају када је обвезник лице које захвата воду ради флаширања, односно захвата воду ради коришћења у финалном производу). Примедба се не прихвата из разлога што се уплата за све намене за које је прописана накнада за коришћење вода уплаћују на исти уплатни рачун, тако да није рационално да се распоред прихода са територије једне локалне самоуправе врши само по једном од тих основа у другачијем проценту од предложеног.

Предложено је да се задржи висина накнаде за пластичне кесе у постојећем износу од 26.644,26 динара, уместо предложене висине накнаде од 8.000 динара. Наведена сугестија није прихваћена јер је предложено смањење износа накнаде као мера стимулације за произвођаче да престану да користе оксоразградиве адитиве, а престанком додавања наведених адитива, као додатне сировине у производњи, такође ће се смањити производна цена пластичних кеса.

Бројне примедбе и сугестије које су истакнуте током јавне расправе су усвојене, од којих следеће издвајамо као најзначајније:

1. Прихвата се примедба НИС-а и прописује се ослобођење у оквиру накнаде за унапређивање енергетске ефикасности и за коришћење утечњеног природног гаса као сировине у производњи.

2. Такође, се прихвата сугестија да се енергетском субјекту достави писмена изјава да ће набављени природни гас, односно утечњени природни гас користити као сировина у производњи у циљу ослобођења од плаћања накнаде за унапређење енергетске ефикасности по основу коришћење енергената (природног гаса и утечњеног природног гаса).

3. Прихвата се и сугестија за проширење ослобођења енергетском субјекту који има лиценцу за обављање енергетске делатности производње електричне енергије на електричну енергију која се користи за балансирање система, односно енергетском субјекту који има лиценцу за обављање енергетске делатности преноса електричне енергије и управљање преносним системом за електричну енергију на електричну енергију која се користи за обезбеђивање системских услуга, односно за електричну енергију која се користи за обезбеђивање сигурног рада преносног и дистрибутивног система и за надокнаду губитака у преносном и дистрибутивном систему од стране енергетског субјекта који има лиценцу за обављање енергетске делатности преноса електричне енергије и управљање преносним системом, енергетском субјекту за обављање енергетске делатности дистрибуције електричне енергије и управљање дистрибутивним системом, односно за обављање енергетске делатности дистрибуције електричне енергије и управљање затвореним дистрибутивним системом.

4. Прихвата се и сугестија Привредне коморе Србије и Удружења за хемијску, гумарску индустрију и индустрију неметала да се прецизира да се накнада за пластичне кесе утврђује на пластичне кесе за ношење с ручком или без ручке које се користе као амбалажа приликом куповине робе или производа.

5. Прихваћена је сугестија ЕПС-а и дефинисан је израз „степен негативног утицаја на животну средину“.

6. Такође, прихватају се начелне примедбе ЈП „Војводинашумеˮ у вези члана 63. Закона, као и са наведеним образложењем, тако да се уређује да је обвезник накнаде за коришћење шумског земљишта у државној својини у нешумске намене лице које користи шумско земљиште у државној својини у нешумске намене.

7. Прихваћене су и сугестије ЈП „Војводинашумеˮ у вези са изменама члана 63. став 2. тач. 2) – 4) којима је уређено коришћење шумског земљишта у државној својини у нешумске намене, тако да гласе:„2) постављене подземне и надземне објекте и водове комуналне и енергетске инфраструктуре, као и постављену инфраструктуру за електронске комуникације; 3) постављене објекте за обављање делатности, односно за други начин коришћења шумског земљишта у сврху обављања делатности; 4) постављене објекте и коришћење земљишта за сопствене потребе физичких лица (викенд куће и окућнице које нису зидане и немају темељ) чиме се јасно наводи да су предмет утврђивања накнаде већ постављени објекти и инсталације а не само они који се тек постављају.

8. Прихваћена је и предложена допуна у Прилогу 3. Табели 3. тако да је додата нова тачка 11а, која гласи: „коришћење земљишта за пољопривредну производњу (годишња накнада)ˮ, а износ накнаде је 2 дин/m2, (у висини годишње накнаде за сенокос) на који је начин уређена знатно нижа висина накнаде за коришћење за пољопривредну производњу од накнаде за постављање објеката за сточарску и пољопривредну производњу.

9. Предлажемо брисање тачке 1. у Прилогу 3. Табела 4: „Коришћење земљишта за изградњу викенд кућа (стални објекти) (годишња наканда) m2 36ˮ. а истовремено се усваја предлог ЈП „Војводинашумеˮ у вези Прилога 3. Табела 4. тачка 2. и уређује коришћење земљишта за редовну употребу викенд кућа и окућница (годишња накнада).

10. Прихвата се предлог да се у казненим одредбама - у члану 274. нова тачка 2а) допуни тако да гласи: ,,ако корисник шуме наплаћује обвезнику и закупнину за шумско земљиштe у државној својини које се користи за нешумске намене из члана 63. став 2. закона;ˮ, а да се брише предложена тачка 2б) јер је исто већ садржано у предложеној новој тачки 11) истог члана. Полазећи од прихваћеног предлога ЈП „Војводинашумеˮ који се односи на члан 274. тачка 2а) предлаже се измена члана 63. став 3. Закона, тако да се брише реч: „иˮ, тако да измењени члан 63. став 3. гласи:„обвезнику накнаде за коришћење шумског земљишта у државној својини у нешумске намене не може се наплаћивати закупнина за то шумско земљиште у државној својини.ˮ

11. Прихваћена је сугестија Уније послодаваца, Привредног саветника, да предложени рок (31. март) за подношење пријаве за накнаду за заштиту и унапређивање животне средине није одговарајући, па се уређује да се пријава подноси до 30. априла.

12. Прихваћена је примедба СКГО коју је изнела јединица локалне самоуправе Нови Сад, НАЛЕД, Савет страних инвеститора да се у оквиру накнаде за заштиту и унапређивање животне средине у члану 21. Нацрта закона (члан 137.) брише став 3. којим је прописано да промена седишта обвезника и територије пословања издвојених пословних јединица у току године за коју се утврђује накнада не утичу на утврђивање обавезе накнаде за ту годину.

13. Истоветна примедба дата од стране Војводинашуме, Млади истраживачи Србије, Београдска отворена школа, ЈП Национални парк Тара, Коалиција 27 и ЈП Србијашуме на члан 16. Нацрта закона (члан 109. Закона) да је потребно извршити прецизирања по ком основу су ослобођена плаћања накнаде физичка лица, деца предшколског узраста, пензионери у оквиру заштићеног подручја је препозната као побољшање и прецизирање ослобођења од плаћања накнаде за заштићена подручја и прихваћена је у већем делу.

14. Примедба ЈП Србијашуме и Коалиције 27 такође је размотрена и прихваћена, односно прописана су ослобођења од плаћања накнаде за заштиту и унапређивање животне средине и за управљаче националних паркова, као и за јавна предузећа која газдују шумама и шумским земљиштем.

15. Делимично се прихвата примедба Америчке привредне коморе у Србији да је потребно ускладити члан 28. став 1. којим је брисана основица у проценту од ПДВ-а, тако да се брише износ накнаде из Прилога 7. за опрему информатичке технологије и телекомуникација, тако што је уређено да је основица за исту износ ПДВ по комаду.

17. Прихвата се сугестија Управе царина да је потребно прецизирање у смислу да ли се ослобођење за производе који после употребе постају посебни токови отпада односи само на службене потребе ДКП или и на личне потребе страног особља ДКП, укључујући и чланове њихових породица, па се уређује да се односи и на личне потребе страног особља ДКП, укључујући и чланове њихових породица.

18. Делимично је усвојена примедба ЈП Путеви Београда тако да је допуњено да се накнада за коришћење делова путног земљишта јавног пута и другог земљишта јавног пута, поред саобраћајног прикључка утврђује и за део јавног пута у насељу који је заузет изградњом паркинга ако је предвиђено техничком документацијом за изградњу или реконструкцију јавног пута.

19. Прихвата се сугестија Електромреже Србије АД да се у члан 65. Нацрта закона (члан 240. став 3. Закона) дода да се под продужењем рока не сматра ако инвеститор прекорачи рок завршетка изградње евидентираног у писменој изјјави инвеститора о почетку грађења, односно извођења радова и року завршетка грађења, у случајевима када орган јединице локалне самоуправе не одобри заузеће јавне површине у траженом року због недостатка саобраћајно-техничких услова који су постојали у време тражења одобрења.

20. Такође, делимично је усвојена сугестија Телеком-а Србија ад да је у оквиру накнаде за коришћење радио-фреквенција потребно изменити (смањити) коефицијенте Кц (намена радио мреже у којој се користи радио-релејна веза, одговарајућом ширином канала) у Прилогу 16 – делу 2.2. - Годишња накнада за коришћење једног пара радио фреквенција на једној деоници радио -релејне везе и с тим у вези су предлажене нове (умањене) вредности коефицијента Кц за веће ширине канала и то:

„и) 56 MHz < B ≤ 80 MHz коефицијент 5.5

ј) 80 MHz < B ≤ 112 MHz коефицијент 6

к) 112 < B MHz коефицијент 6.5.

21. Поред наведеног, делимично је усвојена и сугестија за умањење друге поларизације на истом фреквентном пару, тако да се уређује да висина накнаде за другу поларизацију износи 20% накнаде утврђене ставом 1. ове подтачке Уколико се на истој деоници користе два или више суседних канала у истом радио-фреквенцијском опсегу уз коришћење хоризонталне и вертикалне поларизације за сваки појединачни канал,

22. Прихваћена и примедба СКГО за изменом члана 134. став 1. тачка 2. тако да се прецизира да се наплата накнаде врши и у случају транспорта сировина, производа и полупроизвода хемијских и других опасних материја намењених даљој продаји из складишта, на територији јединице локалне самоуправе са статусом угрожене животне средине на подручју од значаја за Републику Србију.

23. Примедба Општине Врњачка Бања и СКГО којом је предложено повећање износа накнаде за коришћење природног лековитог фактора као и да се пропише само највиши износ накнаде такође је прихваћена. Прописан је највиши износ накнаде и дато је овлашћење јединицама локалне самоуправе да својим актом пропишу висину накнаде на својој територији, а имајући у виду да је висина накнаде значајно повећана прописано је и ограничење да висина накнаде за 2024. годину не може бити прописана у вишем износу од 50% у односу на 2023. годину, односно да за 2025. годину, накнада може бити прописана у највишем износу од 75% износа који је сада прописан.

Размотрене примедбе и сугестије, за које су донети заједнички ставови Министарства финансија и надлежних органа који су препознати као побољшање текста, односно који представљају меру заштите одређених јавних добара су прихваћене и биће уграђене у текст Нацрта закона.